Γνωμοδότηση για την πρόταση οδηγίας του Συμβουλίου σχετικά με την εναρμόνιση των προϋποθέσεων απόκτησης εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Κοινότητα ()

(95/C 102/02)

Στις 29 Σεπτεμβρίου 1994, και σύμφωνα με το άρθρο 75 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των εργασιών της ΟΚΕ, υιοθέτησε τη γνωμοδότησή του στις 11 Ιανουαρίου 1995 με βάση εισηγητική έκθεση του κ. Colombo.

Κατά τη 322α σύνοδο ολομελείας (συνεδρίαση της 25ης Ιανουαρίου 1995), η Οικονομική και Κοινωνική Επιτροπή υιοθέτησε με μεγάλη πλειοψηφία και μία αποχή την ακόλουθη γνωμοδότηση.

1. Οι στόχοι της πρότασης

1.1. Η πρόταση οδηγίας αιτιολογείται από τις διαφορές που υπάρχουν μεταξύ των κρατών μελών ως προς ορισμένες προϋποθέσεις απόκτησης των εθνικών πιστοποιητικών διακυβέρνησης σκαφών εσωτερικής ναυσιπλοϊας κυρίως όσον αφορά την ελάχιστη ηλικία απόκτησής τους, τις σωματικές ικανότητες, την επαγγελματική πείρα και τις επαγγελματικές γνώσεις.

1.2. Καθίσταται σαφές ότι η ύπαρξη διαφορετικών προϋποθέσεων μπορεί να δημιουργήσει στρέβλωση του ανταγωνισμού μεταξύ των μεταφορέων ορισμένων κρατών μελών.

1.3. Η συνεχής αύξηση του μεγέθους των μονάδων μεταφοράς καθώς και η αύξηση των μεταφορών επικίνδυνων ουσιών καθιστούν απαραίτητη την επίτευξη καλύτερων προϋποθέσεων ασφάλειας και την εναρμόνιση προς τα άνω των απαιτούμενων προϋποθέσεων.

Οσάκις κρίνεται απαραίτητο, η βελτίωση των προϋποθέσεων ασφάλειας, πέρα από την εξασφάλιση εγγυήσεων ως προς τα σκάφη εσωτερικής ναυσιπλοϊας, και κυρίως την προστασία ανθρώπινων ζωών, θα μπορεί να αποβλέπει, ταυτόχρονα, και στη διαφύλαξη του περιβάλλοντος.

1.4. Η ΟΚΕ, συμφωνώντας κατά βάση με την αιτιολόγηση και το περιεχόμενο της οδηγίας, εκφράζει τις ακόλουθες παρατηρήσεις.

2. Γενικές παρατηρήσεις

2.1. Δεδομένου ότι, βάσει του άρθρου 75 της Συνθήκης, το θέμα υπάγεται αποκλειστικά στην κοινοτική αρμοδιότητα, η Οικονομική και Κοινωνική Επιτροπή ελπίζει να επιτευχθεί σύντομα η εναρμόνιση των προϋποθέσεων για την απόκτηση του πιστοποιητικού διακυβέρνησης σκαφών.

2.1.1. Η περιορισμένη εμβέλεια της εναρμόνισης αυτής οφείλεται στο γεγονός ότι η παρούσα οδηγία στόχο έχει να συμπληρώσει τα όσα προβλέπονται στην οδηγία 91/672/ΕΟΚ () που αφορά το ίδιο θέμα.

2.2. Η ΟΚΕ συνιστά στην Επιτροπή να λάβει υπόψη την ανάγκη να απαιτούνται οι ίδιες προϋποθέσεις και για κυβερνήτες σκαφών που προέρχονται από τρίτες χώρες.

2.3. Η ΟΚΕ θεωρεί σκόπιμο τον καθορισμό κριτηρίων σχετικά με τα σκάφη (για παράδειγμα : ελάχιστη χωρητικότητα, αριθμός επιβατών, μήκος, ισχύς του κινητήρα) τα οποία πρέπει να λαμβάνονται υπόψη κατά την εφαρμογή των διατάξεων της οδηγίας.

3. Ειδικές παρατηρήσεις

3.1. Η ΟΚΕ εξέτασε το βάσιμο των αιτιολογήσεων που αφορούν ορισμένες εξαιρέσεις. Όσον αφορά την εξαίρεση της ναυσιπλοΐας στο Ρήνο, αυτή αιτιολογείται από το γεγονός ότι, για τη συγκεκριμένη ναυσιπλοΐα, απαιτείται ειδικό πιστοποιητικό, βάσει των συμφωνιών του Μανχάιμ, το οποίο ανταποκρίνεται στις προϋποθέσεις που απαιτούνται για την απόκτηση του κοινοτικού πιστοποιητικού.

3.2.

Άρθρο 5

Όσον αφορά τη λύση που προτείνεται σχετικά με την απαιτούμενη ελάχιστη ηλικία για την απόκτηση του πιστοποιητικού καθώς και τη, εν συνεχεία, αμοιβαία αναγνώρισή του από τα διάφορα κράτη μέλη, η ΟΚΕ θεωρεί σωστά τα όσα προβλέπονται στο άρθρο αυτό. Επειδή, όμως, η διακυβέρνηση του σκάφους συνεπάγεται πάντοτε την ευθύνη διοίκησης προσωπικού, και λαμβανομένων υπόψη των όσων προβλέπονται στην 1η παράγραφο του άρθρου 7, η ΟΚΕ θεωρεί το ελάχιστο όριο ηλικίας των 21 ετών ως το πλέον κατάλληλο.

3.3.

Άρθρο 6

Η ΟΚΕ θεωρεί ευκταία την πρόβλεψη περιοδικής ιατρικής εξέτασης (για παράδειγμα κάθε 5 ή 10 χρόνια) για τους κατόχους πιστοποιητικών που δεν έχουν ακόμη συμπληρώσει το 65ο έτος της ηλικίας τους. Μετά τη συμπλήρωση του 65ου έτους, αυτή η περιοδική ιατρική εξέταση θα πρέπει να διενεργείται σε πιο τακτά χρονικά διαστήματα (για παράδειγμα κάθε 1 ή 2 χρόνια).

Η εν λόγω ιατρική εξέταση θα πρέπει να διενεργείται βάσει εναρμονισμένων υγειονομικών κριτηρίων.

3.4.

Άρθρο 7

Επειδή τα σχετικά με την επαγγελματική πείρα και γνώσεις αναφέρονται μόνο στο προσωπικό ναυτικό βιβλιάριο θα πρέπει να εναρμονιστεί τόσο η μορφή όσο και το περιεχόμενό του.

3.5.

Άρθρο 9

Η ΟΚΕ κρίνει ως επαρκείς τις προϋποθέσεις που προβλέπονται στο εν λόγω άρθρο σχετικά με τις συμπληρωματικές επαγγελματικές γνώσεις καθώς και τη συμπληρωματική εξέταση που απαιτείται όταν πραγματοποιούνται μεταφορές επικίνδυνων ουσιών.

3.6.

Άρθρο 10

Όσον αφορά τη διακυβέρνηση σκάφους εφοδιασμένου με ραντάρ θα πρέπει να γίνεται αναφορά στην πρακτική εξέταση και στις όσο το δυνατόν πιο επίκαιρες επαγγελματικές γνώσεις σχετικά με τα συστήματα « τυφλής » πλοήγησης που είναι δυνατή ακόμα και με τη βοήθεια άλλων ηλεκτρονικών εξαρτημάτων συνδεδεμένων με το ραντάρ. (Βλέπε κεφάλαιο Γ του παραρτήματος ΙΙ.)

3.7.

Άρθρο 11

Η απόφαση απόρριψης ή ανάκλησης πιστοποιητικού, εκτός του ότι πρέπει να αιτιολογείται, πρέπει να αναφέρεται στην εφαρμογή εναρμονισμένων κριτηρίων όπως, για παράδειγμα, ατυχήματα που μειώνουν τη φυσική ικανότητα ή επαγγελματική συμπεριφορά για την οποία έχουν επιβληθεί κυρώσεις από τις αρμόδιες αρχές.

3.8.

Παράρτημα ΙΙ

Οι επαγγελματικές γνώσεις που προβλέπονται στο παράρτημα ΙΙ κρίνονται επαρκείς κυρίως όσον αφορά την επίτευξη των αναγκαίων προϋποθέσεων μέγιστης ασφάλειας. Ωστόσο, στις συμπληρωματικές γνώσεις που αναφέρονται στο κεφάλαιο Α, του παραρτήματος ΙΙ, θα πρέπει να συμπεριληφθεί και η απαραίτητη γνώση της πορείας και των μετεωρολογικών συνθηκών που επικρατούν συνήθως στη συγκεκριμένη πορεία.

4. Συμπέρασμα

Προκειμένου να επιτευχθεί πλήρης συμφωνία σχετικά με την πρόταση οδηγίας, η ΟΚΕ συνιστά στην Επιτροπή να ενεργήσει έτσι ώστε σε σύντομο χρονικό διάστημα να καταστεί δυνατή η αμοιβαία αναγνώριση και η εναρμόνιση όλων των πιστοποιητικών συμπεριλαμβανομένων και εκείνων που απαιτούνται για τη διακυβέρνηση ποντοπόρων πλοίων και σκαφών αναψυχής.

Βρυξέλλες, 25 Ιανουαρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 280 της 6. 10. 1994, σ. 5.

() ΕΕ αριθ. L 373 της 31. 12. 1991, σ. 29.